โซล่าฟาร์มลุยเพิ่มทุน340ล้านหุ้น
พลังงานทางเลือกฉลุย บริษัทโซล่าฟาร์มผลิตกระแสไฟฟ้าพลังงานแสงอาทิตย์ ลุยเพิ่มหุ้น 340 ล้านหุ้น
6 ก.ย. 2554

พลังงานทางเลือกฉลุย บริษัทโซล่าฟาร์มผลิตกระแสไฟฟ้าพลังงานแสงอาทิตย์ ลุยเพิ่มหุ้น 340 ล้านหุ้น
น.ส.วันดี กุญชรยาคง กรรมการผู้จัดการใหญ่ บริษัท เอสพีซีจี จำกัด (มหาชน) เปิดเผยว่า หลังจากโครงการโซล่าฟาร์มโคราช 1 สกลนคร 1 และ นครพนม 1 จำหน่ายไฟฟ้าที่ผลิตจากแสงอาทิตย์ให้กับการไฟฟ้าส่วนภูมิภาค (กฟภ.)ได้แล้วตามสัญญา โครงการโซล่าฟาร์มโคราช 2 และโซล่าฟาร์มเลย 1 จะเริ่มขายไฟฟ้าให้กฟภ.ได้ภายในปลายเดือน ก.ย. 2554 นี้ โดยใช้งบประมาณโครงการละ 650 ล้านบาท
ทั้งนี้ โครงการผลิตกระแสไฟฟ้าจากพลังแสงอาทิตย์ของบริษัทฯ ถือว่าเป็นโครงการพลังงานทางเลือก ที่เดินหน้าไปได้ด้วยดี จนทางคณะกรรมการบริษัทฯ จึงมีมติให้เพิ่มหุ้น 340 หุ้น ทางบริษัทฯ จะแบ่งหุ้นไว้จำนวน 60 ล้านหุ้นเพื่อเสนอขายให้กับประชาชนทั่วไป และอีก 280 ล้านหุ้นเป็นใบสำคัญแสดงสิทธิที่สามารถเปลี่ยนเป็นหุ้นสามัญโดยไม่ต้องจ่ายเงินเพิ่ม คาดว่า จะสรุปราคาหุ้นและจำหน่ายได้ในปลายเดือน พ.ย. 2554
น.ส.วันดี กล่าวว่า โครงการโซล่าฟาร์มโคราช 2 และโซล่าฟาร์มเลย 1  จะแบ่งเป็นในส่วนของบริษัท เอสพีซีจี โครงการละ189 ล้านบาท บรรษัทเงินทุนระหว่างประเทศที่เป็นสมาชิกกับธนาคารโลกอีกโครงการละ 198 ล้านบาท และส่วนที่เหลือเป็นของธนาคารกสิกรไทย ธนาคารธนชาติ ธนาคารกรุงศรีฯ อีกโครงการละ 263 ล้านบาท
สำหรับ ผลประกอบการในครึ่งปีแรกทางบริษัทมีรายได้อยู่ที่ 206 ล้านบาท คาดว่ารายได้ตอนสิ้นปีจะเพิ่มขึ้นไปถึง 600-700 ล้านบาท จากสิ้นปี 53 บริษัทมีรายได้เพียง 395 ล้านบาท และรายได้ส่วนใหญ่ที่เพิ่มขึ้นจะมาจากโซล่าฟาร์มทั้ง 5 แห่ง ซึ่งจะทำให้การขาดทุนในครึ่งปีแรกที่มีอยู่ 18 ล้านบาทหมดไป
ทั้งนี้ น.ส.วันดี ได้เปิดเผยภายหลังไปชี้แจงผลประกอบการของบริษัทเอสพีซีจีในรอบ 6 เดือนของปี 2554 ให้กับนักลทุนในตลาดหลักทรัพย์แห่งประเทศไทยได้ทราบ เพื่อเป็นข้อมูลประกอบการตัดสินใจร่วมทุน.